52. schôdza NR SR - 4.deň - A. dopoludnia
Dátum: 2026-05-29
Poslanec: Jakab, Július (SLOVENSKO)
Druh vystúpenia: Vystúpenie v rozprave

3. dám ja pani. Je piatok 1:30. Vláda si dala zákony, ktoré chcela prerokovať sama na piatok o 1:30. Dobre viete, že v tomto parlamente má väčšinu koalícia, majú väčšinu poslancov v parlamente. Však o to sa neustále aj hádajú, že kto tu bude mať väčšinu a kto bude schvaľovať zákony, kto tu bude súhlasiť s tými zákonmi. Tak ja by som chcel všetkých upriamiť znovu, pretože tu sedíme dnes kvôli vládnym zákonom, kvôli tým návrhom, ktoré oni nevedeli prerokovať, pretože mali výjazdové rokovania. Oni nevedeli tie návrhy zákonov prerokovať inokedy, iba v piatok, pretože to tak sami chceli. A ja sa pýtam, kde sú všetci tí vládni poslanci? Kde sú vládni poslanci? Však sa poďme na to pozrieť. Koľko ich tu je? Pozrime sa na tie prázdne lavice poslancov so 6000 platmi vládnych poslancov, ktorých úloha je tu sedieť, pretože majú väčšinu a predkladajú sa návrhy zákonov ich vlády. A nie sú to obyčajné zákony. Nie, nie sú. Sú to zákony, ktoré, čo idú robiť? Zase idú vyťahovať ľuďom peniaze z peňaženiek. To je presne to, čo táto vláda neustále robí a čo robiť chce. Čiže, čo robí tento návrh zákona, ktorý tu teraz rokujeme? Čo robí? Vážené dámy, vážení páni, vláda vám ide zvyšovať pokuty dvojnásobne, trojnásobne. To je to, čo sa rokuje v tomto návrhu zákonov. Za priestupky, pretože táto vláda nemala dosť. Oni, keď prišli k moci, tak prvé, čo urobili, boli konsolidácie. Zvyšovali 900 poplatkov. Zvyšovali poplatky za kataster, za všetko možné. Zvýšili vám DPH, daň z cukru vám dali. Všetko zdanili, odvody vám zvýšili, na druhý pilier vám siahli. Rodičovský dôchodok zobrali, 200 € na dieťa zobrali. A stále hovoria, že oni majú málo. Popritom vás ešte historicky zadlžili. Máme historicky najväčší dlh na Slovensku, ktorý neustále rastie, sa nabaľuje a preto ideme gréckou cestou. Takže oni vás ošklbali o miliardy v konsolidáciách, miliardy si napožičiavali za brutálne vysoké úroky, že ich nedokážu ani splácať. Iba sa to nabaľuje ako jedna veľká snehová guľa, ale popritom oni tu normálne predložia zákon, že vám ešte idú zvýšiť pokuty trojnásobne. Viete, tu netreba riešiť daňových podvodníkov. Tu netreba riešiť oligarchov. Tu Slovnaftu treba poslať 400 miliónov, potom ešte ďalších 140 miliónov na dotácie. Tu treba robiť záchrankové tendre za 2 miliardy eur, však pán minister Šaško, o ktorých počúvame, že koľko 100 miliónov € malo skončiť u sponzorov strany HLAS. Tu počúvame o vašich 100-miliónových dotáciách, 10-miliónových tendroch. Tuná staviate nemocnicu v Prešove, ktorá sa rúca. Tam sa stratí ďalších 100 miliónov extra iba za to, že ste babráci. Tuná ide Migaľ robiť IT systém za 105 miliónov €, ktorý nikto nepotrebuje. Je 10-krát predražený a absolútne zbytočný. Na to peniaze sú. Ale kde tie peniaze hľadáte? No nehľadáte ich u tých daňových podvodníkov, ktorým ste rozjazdili. Nie, to sú vaši kamoši, tým ste znížili trestné sadzby, tým sa nesmierne darí. Za minulý rok máme výpadok takmer 2 miliardy € na daniach, pretože daňoví podvodníci majú raj na zemi. Ale vy tu prinesiete návrh zákona, kde dvojnásobne, trojnásobne idete zvyšovať pokuty. To je to riešenie toho deravého štátneho rozpočtu, ktorý ste rozstrieľali a z ktorého cucajú všetci kamoši tejto vlády, ktorí sú chránení zákonom, vašimi amnestiami a tým, že nie sú ani odsudzovaní. Tým, že 500 ľudí bolo prepustených z basy. 3500 ľuďom bolo ukončené trestné stíhanie. My tu máme ekonomiku v rozklade a vaše riešenie je, že idete zvýšiť pokuty dvoj až trojnásobne. Prebije pokuta 33 € na 100 € blokové konanie z 33 € na 100 €, rozkazné konanie z 250 € na 750 €. Však to si tu píšete a vy hovoríte, že to robíte kvôli tomu, že od roku 1990 sa tie pokuty poriadne nezvyšovali. Tak jasné, poďme tým ľuďom zvýšiť tie pokuty. Čo tam nejaký langošista bude mrnčať? 1500 € na vás stretne niekto a chce vám dať pokutu, bude trojnásobne väčšia. Vďaka komu? Vďaka Ficovej vláde. Tak potom myslite na všetky tie rozbité nemocnice, na všetky tie záchrankové tendre, na všetky tie rozkrádačky, na všetky tie rekonštrukcie vládnych budov, na tie machové steny, na ten opulentný luxus kávovary za 4500 €. Na to myslite, keď sa zase idete skladať vo zvýšených pokutách na to, aby ste plátali dieru tejto vlády, ktorá nemá dosť, ktorá nemá dosť. Ani jej kamoši nemajú dosť, ktorých chráni a ktorým prihadzuje kšefty a každý jeden deň o tom počujeme. Táto vláda nemá dosť. Ale ľudia vás majú dosť. To je ten problém, ktorému čelíte. Aj mu budete čeliť v najbližších voľbách. Ľudia vás už majú plné zuby neskutočného zdražovania, zvyšovania všetkých poplatkov, všetkých tých dražôb, všetkých tých konsolidácií, že im stále siahate do peňaženky, zatiaľ čo vy máte 6000 platy a ešte raz hovorím, že tu nikto z vás poriadne nesedí. Vy ste si už urobili, vládni poslanci, víkend. Vy ste všetci pozdrhali odtiaľto z parlamentu, ale predložíte tu zákon, že idete ľuďom zvyšovať pokuty. Tak poďte sem a poďte sa postaviť a poďte to tu pekne tým ľuďom povedať, prečo tie pokuty zvyšujete, ako zase im idete z peňaženky vyťahovať, aby ste to strčili do vládnej kasy, ktorú ste nechali takú deravú, že vaši kamoši ju celú vyberú. Poďte to tu porozprávať, ako si za týmto zákonom stojíte. Vám hovorím ešte raz. Ľudia vás majú plné zuby, spočítajú vám to v najbližších voľbách, pretože sa nenechajú ďalej ožobračovať ľuďmi, ktorí si dali dvojnásobné platy, dôchodkové renty, 6000 mzdy, nechodia do roboty, ale chcú chodiť po svadbách v sobotu, však Andrej Danko, chcú dať chlebíčky a vypiť si poldeci, ale keď treba niečo urobiť s ekonomikou, tak stále iba zdierať ľudí. Zdierať ľudí do nekonečna. Táto vláda ide trojnásobne zvýšiť pokuty. My s tým absolútne nesúhlasíme. Hnutie SLOVENSKO je proti tomu a preto sme aj podali pozmeňujúci návrh, ktorý hovorí, že všetky tieto body tohto zákona vracia späť. Žiadne trojnásobné zvyšovanie pokút nechceme, chceme pôvodné sadzby a to nájdete v pozmeňujúcom návrhu, ktorý som podal ja aj so všetkými kolegami hnutia SLOVENSKO. To tam nájdete. Vy si nezaslúžite peniaze od ľudí, keď s nimi neviete hospodáriť. Vy si nemôžete dovoľovať zvyšovať pokuty, pokiaľ tých ľudí zdierate a nevidia za to nič, len rozkradnuté Slovensko. Ďakujem.